Prins Harry neem regstappe, bekommerd oor Meghan | Netwerk24
02 Oktober 2019 07:16
Prins Harry en sy vrou, Meghan, het met regsaksie begin teen 'n Britse mediagroep weens die misbruik van private inligting.
Die regsaksie spruit uit The Mail on Sunday se besluit om in 2018 sekere dele van 'n private brief te publiseer wat Meghan aan haar pa, Thomas Markle, geskryf het.
Die prins het Dinsdagaand 'n sterk bewoorde verklaring uitgereik oor die negatiewe publisiteit wat hy en sy vrou die laaste tyd ontvang.
Hy sê hy het eerstehandse kennis van die leed wat iemand aangedoen word wanneer vals en venynighede feitlik op 'n daaglikse basis aan die wêreld uitgebasuin word met verwysing na hoe daar oor sy ma, Diana, berig is.
"Ek het my ma verloor en nou kyk ek hoe my vrou die slagoffer is van dieselfde magtige kragte."
Prins Harry was Maandag teenwoordig tydens 'n teenstropingsoperasie in die Liwonde Nasionale Park in Malawi waarby die Britse weermag betrokke was. Foto: Reuters
Harry sê hy vrees die geskiedenis kan homself herhaal.
Diana is in 1997 dood ure nadat sy in 'n motorongeluk in Parys, Frankryk, betrokke was. Die motor waarin sy was het probeer wegjaag van 'n groep steelfotograwe.
Hy meen van die Britse media voer feitlik 'n uurlikse veldtog teen sy vrou, 'n veldtog wat volgens hom in felheid toegeneem het sedert Meghan se swangerskap en die geboorte van hul seun, Archie.
Harry sê versinsels word in die digitale media wêreldwyd hergebruik en as die waarheid opgedis.
"Beriggewing soos dié het 'n menslike koste," sê die prins.
Die Sussex-egpaar se amptelike Instagram-rekening het hierdie foto van Meghan Diinsdag gepubliseer wat geneem is tydens hul tiendaagse besoek aan Suider-Afrika. Foto: Instagram / sussexroyal
Hy sê die positiewe beriggewing van die afgelope week (tydens die egpaar se besoek aan Suider-Afrika) ontbloot die dubbele standaarde van 'n sekere groep van die media wat die afgelope nege maande leuens oor Meghan versprei het bloot omdat sy nie in die openbare kollig was nie.
"Sy is dieselfde vrou met wie ek 'n jaar gelede getroud is, net soos wat sy dieselfde vrou is wat julle nou op ons Afrika-toer sien," sê hy in die verklaring.
Harry sê hy kan nie meer terugstaan en toekyk hoe sy vrou swaarkry nie. "Optrede soos die kan mense en lewens verwoes," lui die verklaring. "Om dit sagkens te stel, dit is boelie."
* Die regsaksie is teen The Mail on Sunday en die Associated Newspapers ingestel.
* Lees die prins se volledige verklaring hier.
Meghan, hertogin van Sussex, kom Dinsdag by die Universiteit van Johannesburg (UJ) aan. Sy het met verteenwoordigers van die Vereniging van Statebondsuniversiteite, akademici en studente vergader oor die uitdagings van jong vroue in die hoër onderwys. Sy het ook nuwe skenkings vir gendergegronde navorsing aan UJ, die Universiteit Stellenbosch en die Universiteit van Wes-Kaapland bekend gemaak. Foto: Reuters